Kisat siirrettiin Venäjän dopingskandaalin vuoksi.

Kansainvälinen ampumahiihtoliitto IBU on myöntänyt maailmancupin kahdeksannen osakilpailun Kontiolahdelle.

Kisat oli alun perin tarkoitus järjestää Venäjän Tjumenissa, mutta ne päätettiin siirtää Venäjän dopingskandaalin vuoksi.

Kansainvälinen ampumahiihtoliitto IBU ilmoitti joulukuun puolivälissä saaneensa kansainväliseltä antidopingtoimistolta Wadalta listan 31 venäläisestä ampumahiihtäjästä, joita epäillään kiellettyjen aineiden käytöstä. Joukossa on entisiä ja uraansa edelleen jatkavia urheilijoita.

Ison-Britannian ja Tshekin joukkueet ovat aiemmin ilmoittaneet boikotoivansa Tjumenissa järjestettävää maailmancupia.

Maailmancupin osakilpailu käydään Kontiolahdella 6.–12. maaliskuuta.

Kontiolahti järjesti MM-kisat 2015, ja maailmancupia siellä käytiin viimeksi maaliskuussa 2014.

– On erinomaisen hieno asia, että Kontiolahti ja Joensuun kaupunki kykenivät reagoimaan nopeasti ja aikaansaamaan päätöksen ja lupauksen IBU:lle, että Kontiolahti voi kisat järjestää nopeallakin aikataululla, puheenjohtaja Kalle Lähdesmäki kertoi Ampumahiihtoliiton tiedotteessa.

Järjestämistä helpottaa se, että lajin kakkoskiertuetta eli IBU-cupia kisataan Kontiolahdella 2.–5. maaliskuuta.

– Perusinfra on siis jo rakennettu ennen maailmancupia, mutta tiukka kevät tulee paikalliselle organisaatiolle. Onhan Kontiolahdella myös SM-hiihdot sekä ampumahiihdon kansainväliset Masters-kilpailut, liiton toiminnanjohtaja Antti Afflekt sanoi.

Kotimaisemat miellyttävät

Joensuussa asuva ampumahiihtäjä Kaisa Mäkäräinen pääsee hiihtämään osakilpailun kotimaisemissaan.

IBU:n päätös miellytti häntä, sillä Mäkäräinen julkaisi heti uutisen tultua julki Facebookissa hauskan kuvan ampumahiihtäjä Mari Laukkasen kanssa.

– Mahtavaa!! Kiitos IBUlle ainakin meidän mielestä hyvästä päätöksestä! Mäkäräinen kirjoitti kuvan oheen.